Imre Varga

Imre Varga, tiež Emmerich Varga (* 4. december 1883, Letanovce – † 1951) bol nemecký evanjelický duchovný a politik Spišskej nemeckej strany v období medzivojnového Česko-Slovenska.

Základnú a strednú školu absolvoval v Spišskej Novej Vsi a neskôr v Prešove. Pokračoval štúdiom teológie. Neskôr absolvoval štúdium na univerzite v Lipsku. V roku 1906 bol vysvätený za pastora. Následne pôsobil štyri roky ako misionársky pastor v Záhrebe. Odtiaľ sa vrátil do rodného Spiša, kde pôsobil ako riadny evanjelický kňaz najprv v Spišskej Novej Vsi a od roku 1910 v Poprade.

Patril k významným predstaviteľom spišskonemeckej komunity, ktorá sa významne aktivizovala aj po vzniku Česko-Slovenska v roku 1918. Od roku 1922 pôsobil na pozícii vicestarostu Popradu. Po obecných voľbách v roku 1927 bol zvolený za starostu Popradu. Mandát obhájil aj po obecných voľbách v roku 1931. V parlamentných voľbách v roku 1929 kandidoval za Spišskú nemeckú stranu do hornej komory Národného zhromaždenia (strana kandidovala spoločne s Maďarskou národnou stranou a Krajinskou kresťansko-socialistickou stranou). Mandát nadobudol až dodatočne, 19. júna 1934, kedy nastúpil na uprázdnený mandát po zosnulom senátorovi Jánosovi Richterovi. V senáte zasadal v kultúrnom a imunitnom výbore. Pôsobil tu do konca volebného obdobia v roku 1935. Angažoval sa vo viacerých cirkevných, športových, stavovských a kultúrnych inštitúciách.

Referencie 

Úmrtia v 1951
Osobnosti z Letanoviec
Slovenskí evanjelickí kňazi
Primátori slovenských miest
Nemci na Slovensku
Senátori Národného zhromaždenia (Česko-Slovensko, 1920 – 1939)
Slovenské osobnosti nemeckého pôvodu
Slovenskí politici